- Etter at Petter har passet på meg i alle år, så var det jeg som passet på ham.
Petter Northug skal etter planen gå alle tre skirennene på Beitostølen, det starter fredag. Men lørdag (15 kilometer friteknikk) og søndag (sprint) stiller både Tomas og Petter Northug til start. - Det gjør meg ikke noe å få spørsmål om Petter. Det er mange som spør om ham. Han er jo en legende. Det kommer han til å være lenge, sier Tomas Northug til VG. Mens storebror Petter bestemte seg for ikke å snakke med pressen før konkurransene på Beitostølen, så hadde landslagsløperne sin mediedag onsdag. Tomas hadde åtte intervjuer. Marit Bjørgen,Therese Johaug og Chris Jespersen hadde flest, med 12 intervjuer hver. - Det er sjelden jeg har glippet ut med noe om Petter som jeg ikke skulle sagt. Men jeg er ikke blitt spurt om de temaene heller. Men jeg må passe på litt, så jeg ikke sier noe dumt. Det kommer noen dumme spørsmål av og til, de svarer jeg kort på, sier Tomas Northug.De to har lekt og trent sammen - og utfordret hverandre - hele livet. Petter har alltid passet på lillebroren. Helt frem til natt til 4. mai i år. Da smalt det. Petter ble tatt for fyllekjøring. - Etter at Petter har passet på meg i alle år, så var det jeg som passet på ham. Det var jeg som tok vare på ham. Det var litt sånn etter det som skjedde, sier Tomas Northug og fortsetter: - Han har stilt opp for meg i så mange år, for at jeg skulle bli en god skiløper. Det var min tur til å motivere ham, og få ham skikkelig på hugget. Jeg tror det har vært en bra ting for både Petter og meg at vi byttet litt roller.Fra mandag gjelder landslagsavtalen for Petter Northug. Tomas er inne i sin andre sesong på sprintlandslaget. De har begge fortalt om mange dueller opp gjennom barndommen. Men nå kan Tomas avsløre at storebror Petter har begynt å trekke seg unna duellene. - Det er mer Even (18) og Petter som slåss nå, sier Tomas. - Så Petter velger seg de duellene han vet han kommer til å vinne? - Even er allerede tre cenimeter høyere enn Petter og meg. Han kan fort bli den sterkeste av oss alle, svarer Tomas og fortsetter: - Petter og jeg hadde en liten greie for ikke så lenge siden. Jeg merker han begynner å bli eldre. Han gir etter når det blir litt for mye alvor i lekeslåssingen. Tomas gjorde en meget god sprint på Beitostølen i fjor, men han gikk på trynet på oppløpet. - Jeg går 15 kilometeren lørdag. Jeg håper å vise at jeg kan gå fort på distanse også. Jeg har erfaring fra Norgescup med at et distanseløp kan være litt formutløsende foran sprinten, sier Tomas Northug. Den nasjonale åpningen på Beitostølen starter med 10/15 km damer/herrer klassisk fredag, dagen etter er det samme distanser, men friteknikk. Søndag er det sprint klassisk stil.
I alle år har Petter Northug (28) passet på lillebrødrene sine. I vår ble det plutselig Tomas (24) sin tur til å passe på Petter.